《徐童子弹琴极聪慧诗勉其学》
宋代·李石

髧如丫角垂两耳，口诵黄庭调绿绮。
诸公拂榻乃肯留，疑是前时徐孺子。
我琴挂壁久不弹，浙声分作蜀声看。
但得古人指下趣，转觉良工心事难。
欣然过我同一笑，旧曲重闻如再少，
咸韶本自凤凰鸣，筝笛任夸蚯蚓窍。
孺子孺子年更痴，十三在胜陶家儿。
阿端不识六与七，随分牵衣觅梨栗。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。